Akademik Yolqin Xolmatovich Toʻraqulov tavalludining 100 yilligini nishonlash toʻgʻrisida
(resolution, 2024-05-07)

Oʻzbek biokimyogarlari va endokrinologlari maktabi asoschisi, mamlakatimizda zamonaviy taʼlim tizimini yaratishga, fan taraqqiyotini yoʻlga qoʻyishda, xususan dunyo fanida qalqonsimon bez faoliyatini, tireoid gormonlar biokimyosi va uning taʼsir mexanizmlarini ochib berishga ulkan hissa qoʻshgan, “Buyuk xizmatlari uchun”, “El-yurt hurmati”, “Jasorat” va “Shuhrat” ordenlari sohibi, atoqli tibbiyotchi va pedagog olim akademik Yolqin Xolmatovich Toʻraqulov tavalludiga 100 yil toʻlishi munosabati bilan olimning biologiya, tibbiyot va pedagogika sohalaridagi ilmiy merosining ahamiyatini inobatga olib Vazirlar Mahkamasi qaror qiladi: 1. Oʻzbekiston Respublikasi Fanlar akademiyasi va Sogʻliqni saqlash vazirligining quyidagilar: akademik Y.X. Toʻraqulov tavalludining 100 yilligini mamlakatimizda keng miqyosda nishonlash maqsadida 2017-yil 9-10-noyabr kunlari “Akademik Yolqin Xolmatovich Toʻraqulovning hayoti va ilmiy merosi” mavzusidagi ilmiy-amaliy konferensiyani oʻtkazish; ilmiy-tadqiqot va oliy taʼlim muassasalarida akademik Y.X. Toʻraqulovning hayoti va ilmiy merosiga oid davra suhbatlari oʻtkazish, ilmiy-ommabop maqolalar chop etish boʻyicha takliflari maqullansin. 2. Oʻzbekiston Respublikasi Sogʻliqni saqlash vazirligi akademik Y.X. Toʻraqulovning nomini Respublika ixtisoslashtirilgan endokrinologiya ilmiy-amaliy tibbiyot markaziga berish hamda olim nomi va siymosi bitilgan barelyefni tayyorlash va oʻrnatish choralarini koʻrsin. 3. “Akademik Yolqin Xolmatovich Toʻraqulovning hayoti va ilmiy merosi” mavzusidagi ilmiy-amaliy konferensiyani oʻtkazishga doir chora-tadbirlar rejasini ishlab chiqish, tasdiqlash va amalga oshirish boʻyicha tashkiliy qoʻmita (keyingi oʻrinlarda — tashkiliy qoʻmita) tarkibi ilovaga muvofiq tasdiqlansin. 4. Tashkiliy qoʻmita (B. Yuldashev) oʻn kunlik muddatda: akademik Y.X. Toʻraqulov tavalludining 100 yilligini mamlakatimizda keng miqyosda nishonlash maqsadida “Akademik Yolqin Xolmatovich Toʻraqulovning hayoti va ilmiy merosi” mavzusidagi ilmiy-amaliy konferensiyani oʻtkazish boʻyicha Oʻzbekiston Respublikasi Moliya vazirligi bilan kelishilgan xarajatlar smetasini tasdiqlasin va moliyalashtirish manbalarini aniqlasin; “Akademik Yolqin Xolmatovich Toʻraqulovning hayoti va ilmiy merosi” mavzusidagi ilmiy-amaliy konferensiyani oʻtkazish boʻyicha chora-tadbirlar rejasini tasdiqlasin; ilmiy-amaliy konferensiyaga sifatli tayyorgarlik koʻrish va uni oʻtkazish boʻyicha tegishli tashkiliy ishlarni (transport xizmati, ilmiy-amaliy anjuman qatnashchilari va mehmonlarni kutib olish, joylashtirish) amalga oshirsin. 5. Oʻzbekiston Milliy teleradiokompaniyasi va Oʻzbekiston Matbuot va axborot agentligiga “Akademik Yolqin Xolmatovich Toʻraqulovning hayoti va ilmiy merosi” mavzusidagi ilmiy-amaliy konferensiyani hamda Oʻzbekiston va dunyo fanini rivojiga qoʻshgan hissasi haqidagi maʼlumotlarni ommaviy axborot vositalarida keng yoritish tavsiya qilinsin. 6. Ushbu qaror ijrosini nazorat qilish Oʻzbekiston Respublikasi Vazirlar Mahkamasining Sogʻliqni saqlash, ekologiya, atrof muhitni muhofaza qilish, jismoniy tarbiya va sport masalalari axborot tahlil departamentiga yuklansin. B.S. Yuldashev Oʻzbekiston Respublikasi Fanlar akademiyasi Prezidenti, tashkiliy qoʻmita raisi A.Q. Shadmanov Oʻzbekiston Respublikasi Sogʻliqni saqlash vaziri, tashkiliy qoʻmita raisi oʻrinbosari I.U. Madjidov Oʻzbekiston Respublikasi Oliy va oʻrta maxsus taʼlim vaziri U.I. Inoyatov Oʻzbekiston Respublikasi Xalq taʼlimi vaziri A.V. Alimov Respublika ixtisoslashtirilgan endokrinologiya ilmiy-amaliy tibbiyot markazi direktori I.Y. Abduraxmonov Oʻzbekiston Respublikasi Fanlar akademiyasi vitse-prezidenti A.R. Maraximov Oʻzbekiston milliy universiteti rektori L.N. Toʻychiyev Toshkent tibbiyot akademiyasi rektori B.T. Daminov Toshkent pediatriya tibbiyot instituti rektori T.S. Saatov Oʻzbekiston Respublikasi Fanlar akademiyasi Bioorganik kimyo instituti laboratoriyasi mudiri Sh.S. Azimova Oʻzbekiston Respublikasi Fanlar akademiyasi Oʻsimlik moddalari kimyosi instituti laboratoriyasi mudiri S.I. Ismoilov Toshkent pediatriya tibbiyot instituti kafedra mudiri F.Y. Gʻulomova Akademik Y.X. Toʻraqulovning qizi